text: Областният съвет на ДПС с кратка декларация срещу паметника на Пенчо Кубадински в Лозница - Разград - DarikNews.bg
  Областният съвет на ДПС с кратка декларация срещу паметника на Пенчо Кубадински в Лозница
  1 септември 2018 16:04
  Лозница / Радка Минчева, архив
  Повече от седмица след старта на скандала с издигането на паметник на видния комунистически деятел Пенчо Кубадински в Лозница Областният съвет на ДПС-Разград излезе с позиция по темата.
  Заседанието, на което приехме декларация по този въпрос, бе свикано вследствие на медийните публикации – призна областният председател на ДПС Севгин Шукри, който е и кмет на община Лозница. Документът е гласуван единодушно от членовете на областното ръководство, те са общо 33-ма, но неколцина са отсъствали вероятно поради отпускарския период. Декларацията се състои от две изречения: "Областният съвет на ДПС – Разград се разграничава от решението на Общинския съвет – Лозница, във връзка с взетото решение за издигане на паметник на Пенчо Кубадински, с което се напомня за виновниците от най-мракобесната българска история – т.нар. "възродителен процес". Това решение противоречи с фундаменталните ни ценности, а именно отстояването на правата и свободите на всички български граждани.".
  Странното в случая е, че практически Областният съвет на ДПС се разграничава от позицията на общинските съветници от същата партия. В Общински съвет-Лозница има 12 съветника от ДПС и 5 от ГЕРБ. Всички те единодушно на 31 май 2017 г. са "дали съгласие за поставяне на два броя монументално-декоративни елементи на централния площад на град Лозница, свързани със 100-годишнината от рождението на Пенчо Пенев Кубадински и в памет на загиналите за независимостта на България граждани на град Лозница". Докладната е внесена от тогавашния кмет на Лозница Айхан Хашимов, който по-късно бе отстранен от длъжност поради влязла в сила присъда за длъжностно престъпление, свързано с ремонти на пострадали от мними бури обществени сгради. На въпрос на Дарик-Разград дали вследствие на тази декларация може общинските съветници да внесат предложение на сесия за отмяна на това решение областният лидер на ДПС отговори, че това не е обсъждано.
  Кметът на Лозница Севгин Шукри заяви, че има покана за откриването на паметника, но още не е решил дали ще я уважи.